CELEX: 32012Y0922(03)
Language: el
Date: 2012-07-13 00:00:00
Title: Απόφαση του Ευρωπαϊκού Συμβούλιου Συστημικού Κινδύνου, της 13ης Ιουλίου 2012 , σχετικά με την εφαρμογή κανόνων προστασίας δεδομένων προσωπικού χαρακτήρα στο Ευρωπαϊκό Συμβούλιο Συστημικού Κινδύνου (ΕΣΣΚ/2012/1)

22.9.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 286/16
            
         ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΫΛΙΟΥ ΣΥΣΤΗΜΙΚΟΫ ΚΙΝΔΫΝΟΥ
   της 13ης Ιουλίου 2012
   σχετικά με την εφαρμογή κανόνων προστασίας δεδομένων προσωπικού χαρακτήρα στο Ευρωπαϊκό Συμβούλιο Συστημικού Κινδύνου
   (ΕΣΣΚ/2012/1)
   2012/C 286/11
   ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
   Έχοντας υπόψη το άρθρο 16 της Συνθήκης για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2000 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (1), και ειδικότερα το άρθρο 24 παράγραφος 8 και το παράρτημα του εν λόγω κανονισμού,
   Μετά από διαβούλευση με τον Ευρωπαίο Επόπτη Προστασίας Δεδομένων (ΕΕΠΔ),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 45/2001 θεσπίζει αρχές και κανόνες εφαρμοστέους σε όλα τα όργανα και τους οργανισμούς της Ένωσης και προβλέπει ότι κάθε τέτοιο όργανο και οργανισμός διορίζει έναν υπεύθυνο προστασίας δεδομένων (ΥΠΔ).
            
         
               (2)
            
            
               Σύμφωνα με το άρθρο 24 παράγραφος 8 του κανονισμού (ΕΚ) αριθ. 45/2001, κάθε όργανο ή οργανισμός της Ένωσης πρέπει να θεσπίζει συμπληρωματικές διατάξεις εφαρμογής όσον αφορά τον ΥΠΔ σύμφωνα με το παράρτημα του εν λόγω κανονισμού.
            
         
               (3)
            
            
               Είναι απαραίτητο να περιληφθούν διατάξεις σχετικές, αφενός, με τους υπεύθυνους της επεξεργασίας και τους συντονιστές της προστασίας δεδομένων προσωπικού χαρακτήρα, των οποίων οι εργασίες και τα καθήκοντα σχετίζονται με εκείνα του ΥΠΔ, και, αφετέρου, με τη ρύθμιση των δικαιωμάτων των υποκειμένων των δεδομένων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   ΤΜΗΜΑ 1
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο και πεδίο εφαρμογής
   Η παρούσα απόφαση θεσπίζει κανόνες που αφορούν:
   
               α)
            
            
               το διορισμό και την υπηρεσιακή κατάσταση του ΥΠΔ του Ευρωπαϊκού Συμβουλίου Συστημικού Κινδύνου (ΕΣΣΚ), όπως επίσης τις εργασίες, τα καθήκοντα και τις εξουσίες του·
            
         
               β)
            
            
               το ρόλο, τις εργασίες και τα καθήκοντα των υπεύθυνων της επεξεργασίας και των συντονιστών της προστασίας δεδομένων προσωπικού χαρακτήρα·
            
         
               γ)
            
            
               την εξάσκηση των δικαιωμάτων από τα υποκείμενα των δεδομένων.
            
         Άρθρο 2
   Ορισμοί
   Για τους σκοπούς της παρούσας απόφασης νοούνται ως:
   α)   «υπεύθυνος της επεξεργασίας»: στέλεχος υπεύθυνο για ορισμένη διοικητική ενότητα, η οποία καθορίζει τους στόχους και τον τρόπο της επεξεργασίας δεδομένων προσωπικού χαρακτήρα·
   β)   «συντονιστής της προστασίας δεδομένων προσωπικού χαρακτήρα»: μέλος του προσωπικού, το οποίο επικουρεί τον υπεύθυνο της επεξεργασίας στην εκπλήρωση των υποχρεώσεών του όσον αφορά την προστασία των δεδομένων προσωπικού χαρακτήρα. Το πρόσωπο αυτό είναι ειδικευμένο στη διαχείριση αρχείων.
   ΤΜΗΜΑ 2
   
      ΥΠΕΥΘΥΝΟΣ ΠΡΟΣΤΑΣΙΑΣ ΔΕΔΟΜΕΝΩΝ
   
   Άρθρο 3
   Διορισμός, υπηρεσιακή κατάσταση και οργανωτικά ζητήματα
   1.   Το γενικό συμβούλιο:
   
               α)
            
            
               διορίζει ΥΠΔ με επαρκή προϋπηρεσία, ώστε να πληροί τις προϋποθέσεις του άρθρου 24 του κανονισμού (ΕΚ) αριθ. 45/2001,
            
         
               β)
            
            
               καθορίζει θητεία διάρκειας από δύο έως πέντε χρόνια για τον ΥΠΔ.
            
         2.   Το γενικό συμβούλιο διασφαλίζει τη δυνατότητα του ΥΠΔ να εκτελεί τις εργασίες και τα καθήκοντά του με ανεξάρτητο τρόπο. Με την επιφύλαξη της ως άνω ανεξαρτησίας, οι αξιολογητές του ΥΠΔ διαβουλεύονται με τον ΕΕΠΔ πριν από την αξιολόγηση της διεκπεραίωσης από τον ΥΠΔ των εργασιών και καθηκόντων του.
   3.   Ο οικείος υπεύθυνος της επεξεργασίας διασφαλίζει ότι ο ΥΠΔ ενημερώνεται αμελλητί:
   
               α)
            
            
               για κάθε ζήτημα που ανακύπτει, το οποίο έχει ή είναι πιθανόν να έχει επιπτώσεις που άπτονται της προστασίας δεδομένων προσωπικού χαρακτήρα, και
            
         
               β)
            
            
               για κάθε επαφή μεταξύ του ΕΣΣΚ και τρίτων όσον αφορά την εφαρμογή του κανονισμού (ΕΚ) αριθ. 45/2001, ιδίως για κάθε επικοινωνία με τον ΕΕΠΔ.
            
         4.   Το γενικό συμβούλιο μπορεί να διορίζει αναπληρωτή ΥΠΔ, ως προς τον οποίον εφαρμόζονται οι παράγραφοι 1, 2, και 6 του άρθρου 24 του κανονισμού (ΕΚ) αριθ. 45/2001. Ο αναπληρωτής ΥΠΔ υποστηρίζει τον ΥΠΔ στην εκτέλεση των εργασιών και των καθηκόντων του και τον αναπληρώνει σε περίπτωση απουσίας του.
   5.   Οποιοδήποτε μέλος του προσωπικού παρέχει στον ΥΠΔ υποστήριξη για ζητήματα που άπτονται της προστασίας δεδομένων προσωπικού χαρακτήρα ενεργεί αποκλειστικά σύμφωνα με τις υποδείξεις του ΥΠΔ.
   6.   Ο ΥΠΔ μπορεί να απαλλάσσεται από τα καθήκοντά του με τη συναίνεση του ΕΕΠΔ, εφόσον παύει να πληροί τις προϋποθέσεις που απαιτούνται για την εκτέλεση των εργασιών και των καθηκόντων του.
   Άρθρο 4
   Εργασίες και καθήκοντα του ΥΠΔ
   Κατά την εκτέλεση των εργασιών του, όπως εξειδικεύονται στο άρθρο 24 και στο παράρτημα του κανονισμού (ΕΚ) αριθ. 45/2001, ο ΥΠΔ ασκεί τα ακόλουθα καθήκοντα, λαμβάνοντας υπόψη στοιχεία προερχόμενα από τη γραμματεία του ΕΣΣΚ:
   
               α)
            
            
               συμβάλλει στην ενίσχυση της αντίληψης γύρω από ζητήματα προστασίας δεδομένων προσωπικού χαρακτήρα και προάγει νοοτροπία που ευνοεί την προστασία τέτοιων δεδομένων εντός του ΕΣΣΚ·
            
         
               β)
            
            
               συμβουλεύει το γενικό συμβούλιο, τη διευθύνουσα επιτροπή, τη γραμματεία, τον υπεύθυνο της επεξεργασίας και τον συντονιστή της προστασίας δεδομένων προσωπικού χαρακτήρα σε θέματα εφαρμογής των διατάξεων περί προστασίας τέτοιων δεδομένων στο ΕΣΣΚ. Το γενικό συμβούλιο, η διευθύνουσα επιτροπή, η γραμματεία, ο υπεύθυνος της επεξεργασίας και κάθε άλλο πρόσωπο μπορεί να ζητά τη γνώμη του ΥΠΔ για οποιοδήποτε ζήτημα ερμηνείας ή εφαρμογής του κανονισμού (ΕΚ) αριθ. 45/2001·
            
         
               γ)
            
            
               συνεργάζεται με τον ΕΕΠΔ κατόπιν αιτήματος του τελευταίου ή με δική του πρωτοβουλία και απαντά σε αιτήματα που ο ΕΕΠΔ απευθύνει στον ΥΠΔ του ΕΣΣΚ·
            
         
               δ)
            
            
               καθορίζει εάν ορισμένη εργασία επεξεργασίας ενδέχεται να παρουσιάσει ιδιαίτερους κινδύνους κατά την έννοια του άρθρου 27 του κανονισμού (ΕΚ) αριθ. 45/2001 και, ως εκ τούτου, υπόκειται σε προκαταρκτικό έλεγχο. Όπου είναι απαραίτητο, ο ΥΠΔ διαβουλεύεται με τον οικείο υπεύθυνο της επεξεργασίας. Σε περίπτωση αμφιβολίας όσον αφορά την ανάγκη διενέργειας προκαταρκτικού ελέγχου ζητείται η γνώμη του ΕΕΠΔ, σύμφωνα με το άρθρο 27 παράγραφος 3 του κανονισμού (ΕΚ) αριθ. 45/2001·
            
         
               ε)
            
            
               κατόπιν αιτήματος του γενικού συμβουλίου, της διευθύνουσας επιτροπής, της γραμματείας ή οποιουδήποτε φυσικού προσώπου, ή και με δική του πρωτοβουλία, διερευνά ζητήματα και περιστατικά που σχετίζονται ευθέως με τις εργασίες και τα καθήκοντα του ΥΠΔ και ενημερώνει σχετικά τον εκάστοτε αιτούντα. Ο ΥΠΔ εξετάζει τα θέματα και τα γεγονότα αμερόληπτα και λαμβάνοντας δεόντως υπόψη τα δικαιώματα του υποκειμένου των δεδομένων. Εφόσον ο ΥΠΔ το κρίνει ενδεδειγμένο, ενημερώνει αναλόγως όλα τα ενδιαφερόμενα μέρη. Εφόσον αυτός που υπέβαλε το αίτημα είναι φυσικό πρόσωπο ή ενεργεί για λογαριασμό φυσικού προσώπου, ο ΥΠΔ διασφαλίζει, στο μέγιστο δυνατό βαθμό, ότι το αίτημα παραμένει εμπιστευτικό, εκτός εάν το συγκεκριμένο υποκείμενο των δεδομένων συναινέσει ανεπιφύλακτα σε διαφορετική μεταχείριση του αιτήματός του·
            
         
               στ)
            
            
               συνεργάζεται με τους ΥΠΔ άλλων οργάνων και οργανισμών της Ένωσης, ιδίως ανταλλάσσοντας εμπειρίες, μοιραζόμενος τεχνογνωσία και εκπροσωπώντας το ΕΣΣΚ σε όλες τις συζητήσεις που σχετίζονται με την προστασία των δεδομένων προσωπικού χαρακτήρα, εξαιρουμένων των δικαστικών υποθέσεων, και
            
         
               ζ)
            
            
               υποβάλλει ετήσιο πρόγραμμα εργασιών και ετήσια έκθεση των πεπραγμένων του στο γενικό συμβούλιο και στον ΕΕΠΔ.
            
         Άρθρο 5
   Εξουσίες του ΥΠΔ
   1.   Ο ΥΠΔ μπορεί:
   
               α)
            
            
               να ζητά τη γνώμη της γραμματείας του ΕΣΣΚ για κάθε ζήτημα που σχετίζεται με τις εργασίες και τα καθήκοντα του ΥΠΔ,
            
         
               β)
            
            
               να εκφέρει γνώμη για τη νομιμότητα των υφιστάμενων ή προτεινόμενων εργασιών επεξεργασίας ή για οποιοδήποτε ζήτημα σχετικό με την κοινοποίησή τους,
            
         
               γ)
            
            
               να επισημαίνει στον προϊστάμενο της γραμματείας του ΕΣΣΚ κάθε περίπτωση μη συμμόρφωσης του προσωπικού με τις υποχρεώσεις που πηγάζουν από τον κανονισμό (ΕΚ) αριθ. 45/2001,
            
         
               δ)
            
            
               να έχει ανά πάσα στιγμή πρόσβαση στα δεδομένα που αποτελούν αντικείμενο των εργασιών επεξεργασίας όσον αφορά δεδομένα προσωπικού χαρακτήρα και σε όλους τους χώρους, τις εγκαταστάσεις επεξεργασίας δεδομένων και τα υποθέματα πληροφοριών,
            
         
               ε)
            
            
               να συμμετέχει στην εκάστοτε σύνταξη από το ΕΣΣΚ εσωτερικών κανονισμών που αφορούν την προστασία των δεδομένων προσωπικού χαρακτήρα,
            
         
               στ)
            
            
               να τηρεί ανώνυμο κατάλογο έγγραφων αιτημάτων των υποκειμένων των δεδομένων σχετικά με την άσκηση των δικαιωμάτων τους και
            
         
               ζ)
            
            
               να εκτελεί τις λοιπές εργασίες που εξειδικεύονται στο παράρτημα του κανονισμού (ΕΚ) αριθ. 45/2001.
            
         2.   Με την επιφύλαξη των εργασιών και εξουσιών του υπεύθυνου επεξεργασίας, ο ΥΠΔ έχει δικαίωμα υπογραφής για την αλληλογραφία του εντός των ορίων της εντολής του.
   ΤΜΗΜΑ 3
   
      ΥΠΕΥΘΥΝΟΣ ΤΗΣ ΕΠΕΞΕΡΓΑΣΙΑΣ ΚΑΙ ΣΥΝΤΟΝΙΣΤΗΣ ΤΗΣ ΠΡΟΣΤΑΣΙΑΣ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ
   
   Άρθρο 6
   Εργασίες και καθήκοντα των υπεύθυνων της επεξεργασίας και των συντονιστών της προστασίας δεδομένων προσωπικού χαρακτήρα
   1.   Οι υπεύθυνοι της επεξεργασίας διασφαλίζουν ότι όλες οι εργασίες επεξεργασίας που αφορούν δεδομένα προσωπικού χαρακτήρα και εκτελούνται εντός του πεδίου ευθύνης τους συμμορφώνονται προς τον κανονισμό (ΕΚ) αριθ. 45/2001.
   2.   Κατά την εκπλήρωση της υποχρέωσής τους να επικουρούν τον ΥΠΔ και τον ΕΕΠΔ στην άσκηση των καθηκόντων τους οι υπεύθυνοι της επεξεργασίας παρέχουν στα πρόσωπα αυτά ολοκληρωμένη πληροφόρηση και πρόσβαση σε δεδομένα προσωπικού χαρακτήρα και απαντούν σε ερωτήσεις εντός 20 εργάσιμων ημερών από την λήψη του αιτήματος.
   3.   Οι υπεύθυνοι της επεξεργασίας ενημερώνουν εγκαίρως τον ΥΠΔ, όταν λαμβάνουν αίτημα για πρόσβαση σε δεδομένα προσωπικού χαρακτήρα, για διόρθωση, κλείδωμα ή διαγραφή τέτοιων δεδομένων ή σχετικά με το δικαίωμα του υποκειμένου των δεδομένων να προβάλει ενστάσεις, ή όταν λαμβάνουν καταγγελίες σχετικά με την προστασία δεδομένων προσωπικού χαρακτήρα.
   4.   Με την επιφύλαξη των αρμοδιοτήτων του υπεύθυνου της επεξεργασίας:
   
               α)
            
            
               ο συντονιστής της προστασίας δεδομένων προσωπικού χαρακτήρα επικουρεί τους υπεύθυνους της επεξεργασίας στην εκπλήρωση των υποχρεώσεών τους, είτε κατόπιν αιτήματος των τελευταίων είτε με δική του πρωτοβουλία. Στην περίπτωση αυτή ο συντονιστής της προστασίας δεδομένων προσωπικού χαρακτήρα έρχεται σε επαφή με το προσωπικό του υπεύθυνου της επεξεργασίας, το οποίο του παρέχει όλες τις απαραίτητες πληροφορίες. Στο πλαίσιο αυτό μπορούν, κατά τη διακριτική ευχέρεια του οικείου υπεύθυνου της επεξεργασίας, να αξιολογούνται και δεδομένα προσωπικού χαρακτήρα, την ευθύνη επεξεργασίας των οποίων έχει ο ίδιος·
            
         
               β)
            
            
               οι συντονιστές προστασίας δεδομένων επικουρούν τον ΥΠΔ·
               
                           i)
                        
                        
                           στον προσδιορισμό του οικείου υπεύθυνου για εργασίες επεξεργασίας που σχετίζονται με δεδομένα προσωπικού χαρακτήρα·
                        
                     
                           ii)
                        
                        
                           στη διάδοση των συμβουλών του ΥΠΔ και την παροχή υποστήριξης προς τον υπεύθυνο της επεξεργασίας υπό την καθοδήγηση του ΥΠΔ·
                        
                     
                           iii)
                        
                        
                           σε άλλες πτυχές του προγράμματος εργασιών του ΥΠΔ, όπως αυτό έχει συμφωνηθεί ανάμεσα στον ΥΠΔ και στη διοίκηση των συντονιστών της προστασίας δεδομένων προσωπικού χαρακτήρα.
                        
                     
         Άρθρο 7
   Διαδικασία κοινοποίησης
   1.   Πριν από την εισαγωγή νέων εργασιών επεξεργασίας αναφορικά με δεδομένα προσωπικού χαρακτήρα, ο οικείος υπεύθυνος της επεξεργασίας ενημερώνει σχετικά τον ΥΠΔ χρησιμοποιώντας την ηλεκτρονική διεπαφή απευθείας σύνδεσης, η οποία είναι προσβάσιμη μέσω των ιστοσελίδων του ΥΠΔ στο εσωτερικό ηλεκτρονικό δίκτυο του ΕΣΣΚ. Κάθε εργασία επεξεργασίας που υπόκειται σε προκαταρκτικό έλεγχο, σύμφωνα με το άρθρο 27 παράγραφος 3 του κανονισμού (ΕΚ) αριθ. 45/2001, κοινοποιείται σε χρόνο αρκούντως προγενέστερο της εισαγωγής της, ώστε να καθίσταται δυνατός ο προκαταρκτικός έλεγχος από τον ΕΕΠΔ.
   2.   Ο οικείος υπεύθυνος της επεξεργασίας ενημερώνει αμέσως τον ΥΠΔ για κάθε μεταβολή που επηρεάζει την πληροφόρηση που περιέχεται σε κοινοποίηση που ήδη έχει υποβληθεί στον ΥΠΔ.
   ΤΜΗΜΑ 4
   
      ΔΙΚΑΙΩΜΑΤΑ ΤΟΥ ΥΠΟΚΕΙΜΕΝΟΥ ΤΩΝ ΔΙΚΑΙΩΜΑΤΩΝ
   
   Άρθρο 8
   Μητρώο
   Το μητρώο που τηρείται από τον ΥΠΔ σύμφωνα με το άρθρο 26 του κανονισμού (ΕΚ) αριθ. 45/2001 χρησιμεύει ως δείκτης όλων των εργασιών επεξεργασίας που αφορούν δεδομένα προσωπικού χαρακτήρα και διεξάγονται στο ΕΣΣΚ. Τα υποκείμενα των δεδομένων μπορούν να κάνουν χρήση της πληροφόρησης που περιέχεται στο μητρώο για την εξάσκηση των δικαιωμάτων τους σύμφωνα με τα άρθρα 13 έως 19 του κανονισμού (ΕΚ) αριθ. 45/2001.
   Άρθρο 9
   Εξάσκηση των δικαιωμάτων των υποκειμένων των δεδομένων
   1.   Πέραν του δικαιώματός τους να ενημερώνονται δεόντως για κάθε επεξεργασία των προσωπικού χαρακτήρα δεδομένων τους, τα υποκείμενα των δεδομένων μπορούν να προσεγγίζουν τον οικείο υπεύθυνο της επεξεργασίας, προς εξάσκηση των δικαιωμάτων τους σύμφωνα με τα άρθρα 13 έως 19 του κανονισμού (ΕΚ) αριθ. 45/2001, κατά τα ειδικότερα οριζόμενα στη συνέχεια:
   
               α)
            
            
               τα εν λόγω δικαιώματα επιτρέπεται να εξασκούνται μόνο από το ίδιο το υποκείμενο των δεδομένων ή από δεόντως εξουσιοδοτημένο αντιπρόσωπό του. Τα πρόσωπα αυτά μπορούν να εξασκούν οποιοδήποτε από τα εν λόγω δικαιώματα χωρίς χρέωση·
            
         
               β)
            
            
               αιτήματα για εξάσκηση των εν λόγω δικαιωμάτων απευθύνονται εγγράφως στον οικείο υπεύθυνο της επεξεργασίας. Ο υπεύθυνος της επεξεργασίας κάνει δεκτό το αίτημα μόνο εφόσον η ταυτότητα του αιτούντος και, κατά περίπτωση, η εξουσία αντιπροσώπευσης του υποκειμένου των δεδομένων, έχουν επαληθευτεί προσηκόντως. Ο υπεύθυνος της επεξεργασίας ενημερώνει αμελλητί, εγγράφως, το υποκείμενο των δεδομένων σχετικά με την αποδοχή ή μη του αιτήματός του. Εφόσον το αίτημα απορριφθεί, ο υπεύθυνος της επεξεργασίας οφείλει να αιτιολογεί την απόρριψη·
            
         
               γ)
            
            
               ο υπεύθυνος της επεξεργασίας χορηγεί, οποτεδήποτε εντός τριών ημερολογιακών μηνών από τη λήψη του αιτήματος, πρόσβαση σύμφωνα με το άρθρο 13 του κανονισμού (ΕΚ) αριθ. 45/2001, παρέχοντας στο υποκείμενο τη δυνατότητα επιτόπιας πρόσβασης στα εν λόγω δεδομένα ή λήψης αντιγράφου αυτών, ανάλογα με την προτίμηση του αιτούντος·
            
         
               δ)
            
            
               τα υποκείμενα των δεδομένων μπορούν να επικοινωνούν με τον ΥΠΔ σε περίπτωση που ο υπεύθυνος της επεξεργασίας δεν τηρεί οποιαδήποτε από τις προθεσμίες των περιπτώσεων α) ή γ). Σε περίπτωση εμφανώς καταχρηστικής άσκησης δικαιωμάτων από ορισμένο υποκείμενο δεδομένων, ο υπεύθυνος της επεξεργασίας μπορεί να παραπέμψει το υποκείμενο των δεδομένων στον ΥΠΔ. Εφόσον η περίπτωση παραπεμφθεί στον ΥΠΔ, αυτός αποφασίζει επί της ουσίας του αιτήματος, καθώς και για τις δέουσες περαιτέρω ενέργειες. Σε περίπτωση διαφωνίας μεταξύ του υποκειμένου των δεδομένων και του υπεύθυνου της επεξεργασίας, αμφότερα τα μέρη έχουν το δικαίωμα να ζητήσουν την γνώμη του ΥΠΔ.
            
         2.   Το προσωπικό μπορεί να ζητεί την γνώμη του ΥΠΔ πριν από την υποβολή καταγγελίας στον ΕΕΠΔ.
   Άρθρο 10
   Εξαιρέσεις και περιορισμοί
   1.   Εφόσον έχει προηγηθεί διαβούλευση με τον ΥΠΔ, ο υπεύθυνος της επεξεργασίας μπορεί να περιορίζει τα δικαιώματα των άρθρων 13 έως 17 του κανονισμού (ΕΚ) αριθ. 45/2001 για τους λόγους και σύμφωνα με τους όρους που προβλέπονται στο άρθρο 20 του κανονισμού (ΕΚ) αριθ. 45/2001.
   2.   Κάθε θιγόμενο πρόσωπο μπορεί να ζητήσει από τον ΕΕΠΔ την εφαρμογή του άρθρου 47 παράγραφος 1 στοιχείο γ) του κανονισμού (ΕΚ) αριθ. 45/2001.
   Άρθρο 11
   Διερεύνηση
   1.   Κάθε αίτημα διερεύνησης σύμφωνα με το σημείο 1 του παραρτήματος του κανονισμού (ΕΚ) αριθ. 45/2001 απευθύνεται στον ΥΠΔ εγγράφως.
   2.   Ο ΥΠΔ αποστέλλει στον αιτούντα επιβεβαίωση παραλαβής του αιτήματος εντός 20 εργασίμων ημερών από τη λήψη του.
   3.   Ο ΥΠΔ μπορεί να διερευνά το ζήτημα επιτόπου και να ζητά έγγραφη δήλωση από τον οικείο υπεύθυνο της επεξεργασίας. Ο υπεύθυνος της επεξεργασίας απαντά στον ΥΠΔ εντός 20 εργασίμων ημερών από τη λήψη του αιτήματος του ΥΠΔ. Ο ΥΠΔ μπορεί να ζητήσει πρόσθετη πληροφόρηση ή συνδρομή από τη γραμματεία. Αυτή η πληροφόρηση ή συνδρομή παρέχεται εντός 20 εργάσιμων ημερών από τη λήψη του αιτήματος του ΥΠΔ.
   4.   Ο ΥΠΔ ενημερώνει τον αιτούντα εντός τριών ημερολογιακών μηνών από τη λήψη του αιτήματος.
   ΤΜΗΜΑ 5
   
      ΕΝΑΡΞΗ ΙΣΧΥΟΣ
   
   Άρθρο 12
   Έναρξη ισχύος
   Η παρούσα απόφαση αρχίζει να ισχύει την εικοστή μέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Φρανκφούρτη, 13 Ιουλίου 2012.
      
         
            Ο πρόεδρος του ΕΣΣΚ
         
         Mario DRAGHI
      
   
   
      (1)  ΕΕ L 8 της 12.1.2001, σ. 1.